
РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-01343/2014-04
12.06.2015. године
Б е о г р а д
	


На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 12.06.2015. године, донела је

О Д Л У К У

о акредитацији високошколске установе
Утврђује се да УНИВЕРЗИТЕТ У НОВОМ САДУ – ФАКУЛТЕТ СПОРТА И ФИЗИЧКОГ ВАСПИТАЊА са седиштем у ЛОВЋЕНСКА 16, НОВИ САД, ПИБ: 101692505, Матични број: 08042101,  испуњава прописане стандарде за акредитацију високошколских установа.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ У НОВОМ САДУ – ФАКУЛТЕТ СПОРТА И ФИЗИЧКОГ ВАСПИТАЊА са седиштем у ЛОВЋЕНСКА 16, НОВИ САД, је дана 22.07.2014. године поднела захтев за акредитацију  под бројем 612-00-01343/2014-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).

 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.

Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ У НОВОМ САДУ – ФАКУЛТЕТ СПОРТА И ФИЗИЧКОГ ВАСПИТАЊА и предлог одлуке, достављени су Комисији за акредитацију и проверу квалитета.
Основни задаци и циљеви Факултета, усклађени су са циљевима високог образовања, а произилазе из многоструких и растућих потреба друштва за високообразованим кадром из области спорта и физичког васпитања. У контексту непрекидних друштвених промена, успостављања културе целоживотног учења, те суочавања са пандемијским размерама хипокинезије и штетним последицама које носи, друштвена оправданост Факултета као високошколске и научноистраживачке установе у подручју спорта и физичког васпитања постаје све изразитија.
Факултет израђује предлог плана пословања применом следећих поступака:

· поступак развоја наставних планова и програма (студијских програма),

· поступак за инвестиције,

· поступак реализације наставног процеса,

· поступак издавачке делатности,

· поступак одржавања заједничких средстава за рад,

· поступак пријема у радни однос,

· поступак израде научно-истраживачких пројеката,

· поступак организовања научних конференција и научно-стручних скупова.

Организациона структура и систем управљања Факултетом постављени су тако да обезбеђују остваривање задатака и циљева високошколске установе. Примерена је карактеру и врсти делатности и усклађена са потребама рада. Организација Факултета је постављена са намером да се, у оквиру дефинисане делатности, остваре постављени циљеви. Унутрашња организација и управљање, односно надлежност и одговорност органа пословођења и органа управљања, стручних органа и студентског парламента, уређени су Статутом Факултета у складу са Статутом Универзитета у Новом Саду. Орган управљања Факултетом је Савет Факултета. Орган пословођења Факултетом је Декан, који за свој рад одговара Савету.

Декану у раду помажу 3 продекана наставника и продекан студент. Декана Факултета бира Савет Факултета, а продекане именује декан Факултета, студента продекана бира

Студентски парламент. Студентски парламент је орган путем кога студенти остварују своја права и штите своје интересе на Факултету. Студентски парламент перманентно анализира квалитет наставе, ефикасност студирања и студентске активности, бира студента продекана и даје предлоге за унапређење студија.
Едукација високообразованог кадра за потребе физичког васпитања и спорта у функцији је унапређења образовања, јавног здравља, спортске културе и врхунског спорта. У зависности од врсте и нивоа студија, студијски програми Факултета имају одговарајуће трајање, врсту и обим студијског оптерећења, те квалификације, усаглашене са Законом о високом образовању и европским стандардима.

Основне струковне студије трају три године, што одговара студијском оптерећењу од 180 ЕСПБ и студенти стичу квалификације које им омогућавају директан приступ тржишту и запошљавање.

Основне академске студије трају три и четири године (180, односно 240 ЕСПБ), а студенти стичу квалификације релевантне за тржиште рада. По завршетку основних академских студија студенти стичу право да аплицирају за даље образовање на дипломским академским студијама.

Дипломске академске студије у трајању од једне године (60 ЕСПБ) воде ка стицању назива мастера. По успешно окончаним дипломским студијама студенти стичу право да аплицирају за докторске студије.

Докторске студије трају три године (180 ЕСПБ) и представљају спону са научним истраживањем јер квалификују научни подмладак.
Научноистраживачка активност наставника и сарадника Факултета спорта и физичког васпитања у Новом Саду базира се на савременој методологији, која је помогнута све бољим условима, како материјалним, кадровским тако и свешћу о потреби перманентног истраживања у виду базичних, развојних и апликативних истраживачких пројеката.

Истраживања се одвијају не само кроз вишегодишње научноистраживачке пројекте, за које се конкурише за средства код Министарства науке и заштите животне средине Републике Србије и Покрајинског секретаријата за науку и технолошки развој АП Војводине, него и  унутар области којима се наставници и сарадници Факултета баве у оквиру својих редовних наставних активности. У та истраживања укључују се и студенти основних и последипломских студија, мастер, као и докторанди, који сарађују активно у току истраживачког процеса, а затим уређују и публикују делове истраживања у научним часописима и у виду саопштења на научним скуповима. Осим наведеног Факултет је узео активно учешће у два међународна (ИПА и ТЕМПУС) пројекта од којих је на једном носилац (ГРАНД) пројекта.
Наставни план и програм је конципиран тако да студенти стичу компетенције из различитих научних дисциплина при чему је научна област која их омеђује именована као наука у спорту и физичком васпитању. Овако дефинисана научна област укључује неколико ужих научних области које опет покривају планове и програме појединих наставних предмета.

Уже нучне области су:

1. Основне научне дисциплине у спорту и физичком васпитању

2. Педагошке науке у спорту и физичком васпитању

3. Психолошке науке у спорту и физичком васпитању

4. Социолошке науке у спорту и физичком васпитању

5. Медицинске науке у спорту и физичком васпитању

6. Страни језици у спорту и физичком васпитању.

Наставници који реализују део наставног плана и програма основних академских студија спорта и физичког васпитања осталих наведених ужих научних области своју референтност су стекли завршеним студијима на одговарајућим факултетима (психологија, социологија, педагогија, медицина, страни језик) и научно истраживачким радом који је у својој основи икључивао истраживања одговарајућих научних дисциплина аплицираних у области спорта и физичког васпитања.
Ненаставно особље на Факултету спорта и физичког васпитања како својим стручним и професионалним радом, тако и својим бројем обезбеђује успешну реализацију свих студијских програма, као и других задатака Факултета.

Организационе јединице Факултета, њихов делокруг рада и њихова координација и контрола утврђени су Статутом Факултета и Правилником о организацији и систематизацији радних места. Ненаставно особље организовано је у стручне службе. Службама руководи секретар Факултета који има високо образовање, по струци је дипломирани правник са положеним правосудним испитом. Факултет запошљава једног библиотекара са високом стручном спремом и једног књижничара чиме обезбеђује успешан рад библиотеке. У студентској служби Факултета запослена су четири извршиоца, а руководилац студентске службе има високо образовање. Послове информационог система обавља један извршилац са одговарајућом стручном спремом.

Факултет непрекидно и систематски прати успех студената и њихово напредовање на сваком од студијских програма које изводи и предузима корективне и превентивне мере у случају незадовољавајућег успеха студената. Успешност студента у савлађивању појединог предмета непрекидно се прати и вреднује током извођења наставе.
Факултет спорта и физичког васпитања из Новог Сада, налази се у улици Ловћенска бр.16 у непосредној близини кампуса Универзитета. У централној згради укупне површине од 5.621м2 налази се учионички простор, све стручне службе и управа факултета. У протекле 4 године ова зграда је у значајној мери реновирана и дограђена (1400м2) те је достигла висок ниво функционалности и конфора који се пружа корисницима, пре свега нашим студентима. У склопу зграде, поред 6 учионоца и 2 амфитеатра, налазе се и вежбаонице за практичну наставу, које обухватају велику салу, 2 специјализоване сале за практичне вежбе из гимнастике и ритмике, салу за кинезитерапију и једну салу опште намене. У склопу зграде се налазе и библиотека, студентска и општа служба, секретаријат, деканат, скриптарница, спортски музеј и студентски парламент. Поред централне зграде факултет користи и спортски центар у улици др Васе Савића бр.3 са 2.403м2, која обухвата велику салу за колективне спортове, специјализовану салу за борилачке спортове, трим кабинет, 8 наменских свлачионица и 4 канцеларије за ненаставно особље. Поред ових затворених простора, спортски центар обухвата отворене терене са укупно 13.700м2, и то травнати фудбалски терен, атлетску стазу, два асфалтирана рукометна терена, 2 кошаркашка терена и један комбиновани терен за кошарку и одбојку са вештачком подлогом, као и три тенис терена прекривена шљаком. У склопу спортског центра налази се и управна зграда са 600м2 у којој се налази дијагностички центар факултета.
Библиотека заузима површину од 160м2. Располаже двема читаоницама са укупно 80 места. У Библиотеци раде виши библиотекар и библиотекар. Библиотечки фонд је доступан корисницима сваког радног дана од 8.00 до 20.00 часова. Организација и рад Библиотеке уређени су Статутом Факултета, Правилником о систематизацији послова и Правилником о раду Библиотеке. Књижни фонд обухвата укупно 7229 монографских публикација, 76 наслова серијских публикација, као и посебан фонд дипломских, магистарских и мастер радова, као и докторских дисертација (укупно 3904). Дипломски радови доступни су у папирној верзији (укупно 2639) и у електронском формату (укупно 815). Студентима је на располагању известан број компакт-дискова, видео-касета и музикалија. Електронски каталог Библиотеке омогућава претраживање монографских публикација по аутору, наслову и кључним речима, као и напредно претраживање, и то на српском, енглеском и језику националних мањина. Постоје и засебни предметни каталози дипломских радова и монографских публикација. Књижни фонд се редовно побољшава набавком библиотечких јединица, као и кроз међубиблиотечку сарадњу. Факултет систематски прати, оцењује и унапређује квалитет и обим библиотечког фонда и библиотечког пословања.
Факултет спорта и физичког васпитања у Новом Саду има дугорочно обезбеђена финансијска средства неопходна за реализацију наставно-научног процеса, научноистраживачких пројеката и професионалних активности. Факултет се финансира приходима из буџета, школарине, приходима за реализацију научноистраживачких пројеката, приходима од пружања услуга на тржишту, и осталим приходима.
На основу развојне визије Факултета, руководство Факултета је утврдило Стратегију обезбеђења квалитета у свим процесима рада Факултета, са посебним нагласком на квалитет наставног процеса, услова студирања итд. Факултет има Комисију за обезбеђење квалитета и самовредновање и квалитет и самоевалуацију, чије су улоге обезбеђење квалитета: планирање, реализација, надзор и унапређење ефективности и ефикасности свих процеса, а посебно наставног.

Чланови Комисије за квалитет и самовредновање су:

· представник руководства за квалитет (председник Комисије)

· представници наставника

· представници сарадника и ненаставног особља

· представници студената (студент продекан, представник студентског парламента)

· секретар Комисије.

Чланови Одбора за квалитет и самовредновање су:

· декан, председник

· продекани

· представници наставника

·  руководилац Студентске службе

· представник студената

Јавност рада Факултет спорта и физичког васпитања, Универзитета у Новом Саду (УНС) регулисана је Законом о слободном приступу информацијама од јавног значаја, Законом о високом образовању и Статутом Факултета и Универзитета. Запослени, студенти, медији и шира јавност имају право на тачне, потпуне, правовремене и јасне информације неопходне за њихов рад, образовање, остваривање права и извршавање обавеза. Факултет спорта и физичког васпитања, Универзитета у Новом Саду о свом раду информише јавност путем посебних публикација и издања, конференција за медије и саопштења као и омогућавањем личног увида у документе, путем огласне табле, матичне интранет странице и на друге погодне начине. Факултет спорта и физичког васпитања, Универзитета у Новом Саду има званичну и јавно доступну интернет презентацију (www.fsfvns.rs), јасно организовану. Сајт пружа детаљне информације о Факултета и његовој делатности, као што су: обавештења о догађајима и активностима, општи акти, студијски програми, научноистраживачки пројекти, међународни сарадња итд.
Kомисија за акредитацију и проверу квалитета, утврдила је да високошколска установа  DOCVARIABLE ConvertString(UstanovaNaziv,1,5) \* MERGEFORMAT  УНИВЕРЗИТЕТ У НОВОМ САДУ – ФАКУЛТЕТ СПОРТА И ФИЗИЧКОГ ВАСПИТАЊА има укупно 29 наставника са пуним радним временом,  14 наставника са непуним радним временом, 23 сарадника, 22333 м2 бруто простора за извођење наставе за укупно 1195 студената у седишту.
Имајући у виду да је  високошколска установа испунила стандарде за акредитацију високошколске установе  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-01343/2014-04
12.06.2015. године
Б е о г р а д 

У В Е Р Е Њ Е
О АКРЕДИТАЦИЈИ високошколске установе
УНИВЕРЗИТЕТ У НОВОМ САДУ – ФАКУЛТЕТ СПОРТА И ФИЗИЧКОГ ВАСПИТАЊА са седиштем у ЛОВЋЕНСКА 16, НОВИ САД, ПИБ: 101692505, Матични број: 08042101, испуниo је стандарде за акредитацију високошколске установе, прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14).  
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).
	Достављено:

- високошколској установи

- архиви КАПК
	ПРЕДСЕДНИК

Проф. др Вера Вујчић


